CELEX: 62016TN0091
Language: hu
Date: 2016-02-29 00:00:00
Title: T-91/16. sz. ügy: 2016. február 29-én benyújtott kereset – Olaszország kontra Bizottság

18.4.2016   
            
            
               HU
            
            
               Az Európai Unió Hivatalos Lapja
            
            
               C 136/42
            
         2016. február 29-én benyújtott kereset – Olaszország kontra Bizottság
   (T-91/16. sz. ügy)
   (2016/C 136/58)
   Az eljárás nyelve: olasz
   
      Felek
   
   
      Felperes: Olasz Köztársaság (képviselők: G. Palmieri meghatalmazott, P. Gentili, avvocato dello Stato)
   
      Alperes: Európai Bizottság
   
      Kérelmek
   
   A felperes azt kéri, hogy a Törvényszék az EUMSZ 264. cikk alapján semmisítse meg az Európai Szociális Alap Szicília Operatív Programhoz – amely program az olaszországi 1. célkitűzés által érintett tartományok strukturális tevékenységeinek közösségi támogatásába illeszkedik (POR Sicilia 2000-2006) – nyújtott támogatásának csökkentéséről szóló, 2015. december 17-i C(2015)9413. sz. bizottsági határozatot, amelyről az értesítés 2015. december 18-án történt; következésképpen hozzon olyan határozatot, miszerint az utolsó részlet kifizetése iránt az olasz hatóságok által benyújtott kérelemnek a Bizottságnak teljes egészében helyt kell adnia. A felperes azt kéri továbbá, hogy a Törvényszék a Bizottságot kötelezze a jelen eljárás költségeinek viselésére.
   
      Jogalapok és fontosabb érvek
   
   Keresete alátámasztása érdekében a felperes hat jogalapra hivatkozik.
   
               1.
            
            
               A határozatot a strukturális alapokra vonatkozó általános rendelkezések megállapításáról szóló, 1999. június 21-i 1260/1999/EK tanácsi rendelet (HL L 161, 1. o.; magyar nyelvű különkiadás 14. fejezet, 1. kötet, 31. o.), 30. cikke szerinti ellenőrzések jogellenesen kétszeres lefolytatását követően fogadták el, amennyiben ezen ellenőrzéseket a 2008-as könyvvizsgálat újból megnyitotta és megismételte azt követően, hogy azokat, legalábbis a 2006. december 12-vel igazolt valamennyi kiadás tekintetében, elvégezték, és lezárták a 2005-ös és 2006-os könyvvizsgálat keretében.
            
         
               2.
            
            
               A megtámadott határozat sérti a megfelelő ügyintézés elvét, mivel a Bizottság a 2008-as könyvvizsgálat eredményeit a vizsgálat elvégzését követő tizennyolc hónapos késedelemmel közölte.
            
         
               3.
            
            
               A megtámadott határozat elferdíti a tényeket, mert eltekint attól a körülménytől, hogy a 2005-ös és 2006-os könyvvizsgálatot követő időszakban a hibaarány ténylegesen 53,13 %-ról 3,05 %-ra csökkent 2007-ben, és 1,45 %-ra a 2008 és 2009-es év tekintetében.
            
         
               4.
            
            
               A megtámadott határozat sérti az arányosság elvét, mert nem veszi figyelembe, hogy a 2007 és 2009 közötti három év tekintetében igazolt költségek, amelyeket minimális hibaszázalék jellemez, mintegy felét tették ki a Szociális Alap részéről a programra fordított teljes összegnek;
            
         
               5.
            
            
               A megtámadott határozat ténybelileg és jogilag megalapozatlan, mivel a 2006. december 12-ig tartó időszak folyamán felmerült és megoldott rendszerszintű hiányosságok jelentőségét kiterjeszti a három ezt követő évre is, anélkül, hogy ezek vonatkozásában bármilyen kifejezett vizsgálatot folytatott volna.
            
         
               6.
            
            
               A megtámadott határozatnak továbbá az indokolása is hiányos. A felperes szerint e határozat extrapolációs technikát alkalmaz, amely abban áll, hogy a nem ellenőrzött kiadásra kiterjeszti az ellenőrzött kiadás tekintetében megállapított hibaarányt, jóllehet e technikát csak a 2007-2013-es tervezésre vonatkozó rendeletek tették lehetővé; mindenesetre, a 2007-2009 évekre vonatkozóan 8,39 %-os hibaaránnyal számol, noha az olasz hatóságok kifejtették, hogy az 1260/1999/EK tanácsi rendelet végrehajtása részletes szabályainak megállapításáról szóló, 2001. március 2-i 438/2001/EK rendelet (HL L 63, 21. o.; magyar nyelvű különkiadás 14. fejezet, 1. kötet, 132. o.; helyesbítés: HL L 215 2006. 8.5., 47. o.) 10. cikke szerinti szúrópróba szerű ellenőrzés nem volt kiegyensúlyozott, mert nem véletlenszerű statisztikai mintán alapult, hanem szándékosan a kockázati tényezőt felmutató projektekre összpontosított.